સમયની માપપટ્ટી લઇ રાતનું માપ કાઢીએ તો અંદાજે રાત અડધા ઉપર વીતી ચુકી હતી. પોતાના નાનકડા ઘરના આંગણામાં હરિયો નિરાંતે સુઈ રહ્યો હતો. પણ જેમ શાંત પાણીમાં કાંકરી પડતા વમળો સર્જાય એમ તેના મનમાં વમળો ઉઠતાં હતા. અને પોતાની પત્ની મોંઘીનો સાદ દુર ઊંડી ખીણમાંથી સાંભળતો હોય એમ કાનમાં ભણકારા વાગી રહ્યા હતા ! અને માત્ર એટલું જ નહીં, એ અવાજની દિશામાં કાન માંડતા, જાણે ઘરમાં કંઇક વિચિત્ર હલચલ થતી હોય એવા અવાજો પણ પાછળ દોરાઈ આવતા હતા.